Didier Pironi je pokojni francoski dirkač Formule 1. Debitiral je v sezoni 1978 na Veliki nagradi Argentine s Tyrrellom. Prve točke je osvojil že na svoji drugi dirki za Veliko nagrado Brazilije s šestim mestom ter nato še petkrat v sezoni. V naslednji sezoni 1979 je naredil še korak naprej v karieri z dvema tretjima mestoma na Velikih nagradah Belgije in ZDA. V sezoni 1980 je dosegel svojo prvo zmago na dirki za Veliko nagrado Belgije ter s še štirimi uvrstitvami na stopničke zasedel peto mesto v prvenstvu. Nato je sledila selitev v Ferrari, kjer mu je po nekoliko slabši sezoni 1981, v sezoni 1982 odlično kazalo v boju za naslov prvaka z dvema zmagama na Velikih nagradah San Marina in Nizozemske ter še tremi uvrstitvami na stopničke, toda na Veliki nagradi Nemčije je doživel hudo nesrečo in zaradi poškodb ni mogel več dirkati do konca sezone, a kljub temu zasedel drugo mesto v prvenstvu. Leta 1986 se je po tem ko mu ni več uspelo dobiti sedeža v moštvu Formule 1, smrtno ponesrečil v nesreči z dirkalnim čolnom v Angliji.